b'\n_START_ARTICLE_\nLietuvos fizinio lavinimosi s\xc4\x85junga\n_START_SECTION_\n\xc4\xaek\xc5\xabrimo iniciatoriai ir organizacijos pradininkai\n_START_PARAGRAPH_\nTarpukariu, atk\xc5\xabrus Lietuvos valstyb\xc4\x99, nors ir buvo daugyb\xc4\x97 politini\xc5\xb3 ir tarptautini\xc5\xb3 neai\xc5\xa1kum\xc5\xb3, atgimstantis Lietuvos kra\xc5\xa1tas sulauk\xc4\x97 aktyvi\xc5\xb3, ry\xc5\xbeting\xc5\xb3, T\xc4\x97vyn\xc4\x99 mylin\xc4\x8di\xc5\xb3 \xc5\xbemoni\xc5\xb3. Stepono Garba\xc4\x8diausko parvykusio i\xc5\xa1 Maskvos (Rusija), Elenos Kubili\xc5\xabnait\xc4\x97s i\xc5\xa1 Sankt Peterburgo (Rusija), Karolio Dineikos i\xc5\xa1 Tartu (Estija), Stepono Dariaus i\xc5\xa1 \xc4\x8cikagos (JAV) ir kit\xc5\xb3 sportinink\xc5\xb3, savo entuziazmu \xc4\x97musi\xc5\xb3 kurti Lietuvos sport\xc4\x85, o kartu ir Lietuvos sporto organizacijas._NEWLINE_\xc4\xaek\xc5\xabrus \xc5\xa1i\xc4\x85 pirm\xc4\x85j\xc4\x85 Lietuvos sporto organizacij\xc4\x85, i\xc5\xa1kart joje prad\xc4\x97jo burtis visi tautie\xc4\x8diai sportininkai i\xc5\xa1 visos Lietuvos ir Pasaulio, tokie kaip re\xc5\xbeisierius, karininkas, operos solistas, bosas Petras Oleka. Kauno burmistras Jonas Vilei\xc5\xa1is. Veterinarijos gydytojas generolas leitenantas Jonas Jurgis Bulota. Automobili\xc5\xb3 sporto, med\xc5\xbeiokl\xc4\x97s ir \xc5\xbevejybos m\xc4\x97g\xc4\x97jas, operos solistas, tenoras Kipras Petrauskas. Vytauto Did\xc5\xbeiojo karo muziejaus \xc4\xafk\xc5\xabr\xc4\x97jas ir vir\xc5\xa1ininkas, gydytojas, archeologas, generolas Vladas Nagius\xc2\xa0\xe2\x80\x93 Nagevi\xc4\x8dius. V\xc4\x97liau prisijung\xc4\x97 legendinis tarpukario krep\xc5\xa1ininkas, i\xc5\xa1eivijos lietuvis, pirmasis olimpinis krep\xc5\xa1inio \xc4\x8dempionas (1936\xc2\xa0m.) ir Europos krep\xc5\xa1inio \xc4\x8dempionas (1939\xc2\xa0m.) Pranas Lubinas ir kiti i\xc5\xa1kil\xc5\xabs to meto sportininkai, \xc5\xa1auliai, kariai, karininkai, patriotai, vald\xc5\xbeios atstovai, kurie \xc4\x97m\xc4\x97si naujos jaunimui ir visai tautai reik\xc5\xa1mingos sportin\xc4\x97s veiklos.\n_START_SECTION_\nLFLS \xc4\xafk\xc5\xabrimas ir veikla\n_START_PARAGRAPH_\nOrganizacija, tur\xc4\x97jusi did\xc5\xbeiausi\xc4\x85 \xc4\xaftak\xc4\x85 Lietuvos sporto raidai, buvo \xc4\xafkurta Kaune 1919\xc2\xa0m. gegu\xc5\xbe\xc4\x97s 18 d. kaip Lietuvos sporto s\xc4\x85junga._NEWLINE_1920\xc2\xa0m. rugpj\xc5\xab\xc4\x8dio m\xc4\x97n. nutarta, kad tik fizinis lavinimasis padeda i\xc5\xa1ugdyti profesionalius, stiprius lietuvius sportininkus ir yra kiekvieno \xc5\xbemogaus viena i\xc5\xa1 pagrindini\xc5\xb3 sveikatos stiprinimo form\xc5\xb3, tod\xc4\x97l nuo 1920\xc2\xa0m. rugs\xc4\x97jo 15 d. organizacija pervadinta \xc4\xaf Lietuvos fizinio lavinimosi s\xc4\x85jung\xc4\x85 (LFLS). Jos nariai tarpukariu aktyviai propagavo sport\xc4\x85 visuomen\xc4\x97je, Lietuvos kari\xc5\xb3 ir \xc5\xa1auli\xc5\xb3 tarpe bei drauge su jais var\xc5\xbeydavosi \xc4\xafvairiose sporto \xc5\xa1ak\xc5\xb3 (futbolo, krep\xc5\xa1inio, bokso, lengvosios atletikos, ledo ritulio, greitojo \xc4\x8diuo\xc5\xbeimo, beisbolo, lauko teniso ir kt.) \xc5\xbeaidyn\xc4\x97se.\n_START_SECTION_\nLFLS nuopelnai Lietuvos sportui\n_START_PARAGRAPH_\nB\xc5\xabtent Lietuvos fizinio lavinimosi s\xc4\x85junga atliko did\xc5\xbeiausi\xc4\x85 vaidmen\xc4\xaf kuriant Lietuvos sport\xc4\x85._NEWLINE_LFLS d\xc4\x97ka k\xc5\xabno kult\xc5\xabra tapo pakilia visuomen\xc4\x97s dvasia. K\xc5\xabr\xc4\x97si \xc4\xafvair\xc5\xabs LFLS sporto klubai. Tarpukariu LFLS tur\xc4\x97jo daugyb\xc4\x99 sporto stadion\xc5\xb3, sporto bazi\xc5\xb3. Gaus\xc4\x97jo LFLS komand\xc5\xb3 skai\xc4\x8dius visoje Lietuvoje._NEWLINE_LFLS istorijai apra\xc5\xa1yti ir pasiektoms sportinink\xc5\xb3 pergal\xc4\x97ms i\xc5\xa1vardinti reikt\xc5\xb3 galb\xc5\xabt net atskiros knygos._NEWLINE_Visos var\xc5\xbeybos bei renginiai buvo apra\xc5\xa1yti pirmajame 1922\xc2\xa0m. prad\xc4\x97tame spausdinti LFLS leistame Lietuvos sporto \xc5\xbeurnale \xe2\x80\x9eLietuvos sportas\xe2\x80\x9c. Jis teik\xc4\x97 informacij\xc4\x85 apie Lietuvos sportin\xc4\xaf gyvenim\xc4\x85, dav\xc4\x97 speciali\xc5\xb3 \xc5\xbeini\xc5\xb3 apie treniruotes, var\xc5\xbeyb\xc5\xb3 taisykles._NEWLINE_1922\xc2\xa0m. kovo 22 d. LFLS iniciatyva, visos jaunos sporto ir sporto \xc5\xa1ak\xc5\xb3 organizacijos \xc4\xafk\xc5\xabr\xc4\x97 Lietuvos sporto lyg\xc4\x85 ir pastaroji 1924\xc2\xa0m. gegu\xc5\xbe\xc4\x97s 25 d. tapo tarptautinio olimpinio komiteto nariu (TOK). Tai buvo esmin\xc4\x97 s\xc4\x85lyga atkuriant po okupacijos 1991\xc2\xa0m. rugs\xc4\x97jo 18 d. Lietuvos tautinio olimpinio komiteto (LTOK) naryst\xc4\x99 Tarptautiniame olimpiniame komitete (TOK).\n_START_SECTION_\nLFLS panaikinimas\n_START_PARAGRAPH_\nDidel\xc4\xaf sm\xc5\xabg\xc4\xaf LFLS patyr\xc4\x97 pasaulin\xc4\x97s suirut\xc4\x97s metu per Antr\xc4\x85j\xc4\xaf pasaulin\xc4\xaf kar\xc4\x85. 1944\xc2\xa0m. LFLS veikla buvo nutraukta sovietin\xc4\x97s okupacijos. Visi ma\xc5\xbeesni ir miesteli\xc5\xb3 LFLS sporto klubai panaikinti, o geriausi LFLS futbolo, krep\xc5\xa1inio ir kit\xc5\xb3 sporto \xc5\xa1ak\xc5\xb3 klubai bei komandos, sovietin\xc4\x97s vald\xc5\xbeios nurodymu, buvo pervadinti ir jiems suteikti \xe2\x80\x9eLokomotiv\xe2\x80\x9c, \xe2\x80\x9eSpartak\xe2\x80\x9c, \xe2\x80\x9eDinamo\xe2\x80\x9c, \xe2\x80\x9e\xc5\xbdalgiris\xe2\x80\x9c ir kiti pavadinimai\xe2\x80\xa6\n_START_SECTION_\nLFLS atk\xc5\xabrimas ir dabartin\xc4\x97 veikla\n_START_PARAGRAPH_\nLietuvos fizinio lavinimosi s\xc4\x85junga atkurta Lietuvos sporto veteran\xc5\xb3 iniciatyva 1997\xc2\xa0m. Kaune._NEWLINE_Aktyviai veikl\xc4\x85 LFLS prad\xc4\x97jo vykdyti po ilgesn\xc4\x97s pertraukos 2012\xc2\xa0m. i\xc5\xa1rinkus nauj\xc4\x85 vadovyb\xc4\x99._NEWLINE_Dabar LFLS t\xc4\x99sia tarpukario Lietuvoje veikusios organizacijos veikl\xc4\x85, tradicijas, ir populiarina bei propaguoja gausyb\xc4\x99 sporto \xc5\xa1ak\xc5\xb3, organizuoja var\xc5\xbeybas ir skatina jaunim\xc4\x85 bei vis\xc4\x85 visuomen\xc4\x99 sportuoti._NEWLINE_\xc5\xa0iandien LFLS vienija sportui nusipelniusius asmenis, dalyvauja ir organizuoja var\xc5\xbeybas, aktyviai veikl\xc4\x85 vykdo LFLS Mato \xc5\xa0al\xc4\x8diaus autosporto klubas, LFLS \xc5\xa0achmatinink\xc5\xb3 klubas (\xc5\xa1io klubo vadovui, \xc5\xa1achmat\xc5\xb3 veteranui Leonui Juozoniui asmenin\xc4\x99 dovan\xc4\x85 u\xc5\xbe aktyvi\xc4\x85 sportin\xc4\x99 veikl\xc4\x85 yra \xc4\xafteik\xc4\x99s net pats Pasaulin\xc4\x97s \xc5\xa1achmat\xc5\xb3 federacijos prezidentas Kirsanas Ilium\xc5\xbeinovas) ir t. t.\n_START_SECTION_\nKrep\xc5\xa1inis\n_START_PARAGRAPH_\nAktyviai LFLS propagavo Lietuvoje basketbolo (dabar\xc2\xa0\xe2\x80\x93 krep\xc5\xa1inio) \xc5\xbeaidim\xc4\x85. Pa\xc4\x8dios pirmosios oficialios krep\xc5\xa1inio rungtyn\xc4\x97s Lietuvoje buvo su\xc5\xbeaistos 1922\xc2\xa0m. baland\xc5\xbeio 23 d. Kaune. Per jas susitiko laikinosios sostin\xc4\x97s rinktin\xc4\x97 ir Lietuvos fizinio lavinimosi s\xc4\x85jungos (LFLS) komanda. Istorin\xc4\xaf ma\xc4\x8d\xc4\x85 rezultatu 8:6 laim\xc4\x97jo LFLS ekipa, kuri ir tapo pirmaisiais Lietuvos krep\xc5\xa1inio \xc4\x8dempionais ir nuo tada baland\xc5\xbeio 23-ioji laikoma oficialia Lietuvos krep\xc5\xa1inio gimimo diena._NEWLINE_Moter\xc5\xb3 krep\xc5\xa1inio pirmosios oficialios var\xc5\xbeybos buvo su\xc5\xbeaistos taip pat 1922\xc2\xa0m. T\xc5\xb3 met\xc5\xb3 spalio 10 dien\xc4\x85 var\xc5\xbeyb\xc5\xb3 finale rezultatu 4:0 LFLS krep\xc5\xa1inink\xc4\x97s nugal\xc4\x97jo Lietuvos \xc5\xa1auli\xc5\xb3 s\xc4\x85jungos (L\xc5\xa0S) moteris ir tapo pirmosiomis Lietuvos krep\xc5\xa1inio \xc4\x8dempion\xc4\x97mis._NEWLINE_LFLS nariai aktyviai skatino jaunim\xc4\x85, karius ir vis\xc4\x85 visuomen\xc4\x99 \xc5\xbeaisti krep\xc5\xa1in\xc4\xaf, pareng\xc4\x97 pirm\xc4\x85sias basketbolo taisykles, k\xc5\xabr\xc4\x97 krep\xc5\xa1inio komandas, organizavo var\xc5\xbeybas, reng\xc4\x97 krep\xc5\xa1inio teis\xc4\x97j\xc5\xb3 kursus._NEWLINE_1937\xc2\xa0m. ir 1939\xc2\xa0m. Lietuvos krep\xc5\xa1ininkai tapo Europos vyr\xc5\xb3 krep\xc5\xa1inio \xc4\x8dempionais. Nacionalin\xc4\x97s rinktin\xc4\x97s sud\xc4\x97t\xc4\xaf pagrinde sudar\xc4\x97 vien LFLS nariai._NEWLINE_1938\xc2\xa0m. Lietuvos moterys, Italijoje vykusiame 1-ajame Europos moter\xc5\xb3 krep\xc5\xa1inio \xc4\x8dempionate tapo vice\xc4\x8dempion\xc4\x97mis. Rinktin\xc4\x97s sud\xc4\x97t\xc4\xaf sudar\xc4\x97 LFLS krep\xc5\xa1inink\xc4\x97s.\n_START_SECTION_\nLengvoji atletika\n_START_PARAGRAPH_\n1921\xc2\xa0m. LFLS suorganizavo pirm\xc4\x85j\xc4\xaf Lietuvos lengvosios atletikos \xc4\x8dempionat\xc4\x85.\n_START_SECTION_\nBeisbolas\n_START_PARAGRAPH_\n1922\xc2\xa0m. LFLS vyr\xc5\xb3 beisbolinink\xc5\xb3 komanda tapo pirm\xc4\x85ja Lietuvos beisbolo \xc4\x8dempionato nugal\xc4\x97toja.\n_START_SECTION_\nBoksas\n_START_PARAGRAPH_\n1923\xc2\xa0m. gruod\xc5\xbeio 29-30d. LFLS pirmininkas Steponas Darius sureng\xc4\x97 pirm\xc4\x85sias Lietuvos bokso var\xc5\xbeybas.\n_START_SECTION_\nLedo ritulys\n_START_PARAGRAPH_\n1926\xc2\xa0m. LFLS ledo ritulio vyr\xc5\xb3 komanda tapo pirm\xc4\x85ja Lietuvos ledo ritulio \xc4\x8dempione.\n_START_SECTION_\nOlimpin\xc4\x97s \xc5\xbeaidyn\xc4\x97s\n_START_PARAGRAPH_\n1924\xc2\xa0m. Lietuvos futbolo rinktin\xc4\x97 pirm\xc4\x85 kart\xc4\x85 \xc5\xa1alies istorijoje dalyvavo ir garbingai Lietuvai atstovavo VIII Vasaros olimpin\xc4\x97se \xc5\xbeaidyn\xc4\x97se Pary\xc5\xbeiuje. Olimpinei delegacijai ir futbolo komandai vadovavo rinktin\xc4\x97s kapitonas, LFLS narys Steponas Garba\xc4\x8diauskas._NEWLINE_1928\xc2\xa0m. LFLS narys K\xc4\x99stutis Bulota pirmasis lietuvis \xc5\xbeiemos olimpini\xc5\xb3 \xc5\xbeaidyni\xc5\xb3 istorijoje Sankt Morise (\xc5\xa0veicarija) vykusiose II-osiose \xc5\xbeiemos olimpin\xc4\x97se \xc5\xbeaidyn\xc4\x97se atstovav\xc4\x99s Lietuv\xc4\x85 greitojo \xc4\x8diuo\xc5\xbeimo rungtyse (lenktyniavo visose keturiose \xc4\x8diuo\xc5\xbeimo rungtyse). Geriausias rezultatas\xc2\xa0\xe2\x80\x93 5 vieta (10 000\xc2\xa0m. nuotolis).\n_START_SECTION_\nStadionas\n_START_PARAGRAPH_\n1924\xc2\xa0m. LFLS pirmininkas Steponas Darius i\xc5\xa1 Kauno miesto valdybos gavo Kauno \xc4\x84\xc5\xbeuolyne pelkingoje vietoje \xc5\xbeem\xc4\x97s sklyp\xc4\x85. Vis\xc4\x85 teritorij\xc4\x85 nusausino ir pastat\xc4\x97 pirm\xc4\x85j\xc4\xaf Lietuvoje sporto stadion\xc4\x85, kuris ir dabar pripa\xc5\xbe\xc4\xafstamas kaip geriausias stadionas Lietuvoje tinkantis \xc4\xafvairioms sporto \xc5\xa1ak\xc5\xb3 var\xc5\xbeyboms. Po nepriklausomyb\xc4\x97s atk\xc5\xabrimo stadionui suteiktas S. Dariaus ir S. Gir\xc4\x97no vardas.'